Asbjørn Dørumsgard

Asbjørn Dørumsgard (født 28. februar 1887 i Rælingen, død 12. november 1968 i Rælingen) var en norsk lyriker, redaktør, lokalpolitiker og lokalhistoriker.


=== Dikter og redaktør ===
Utga i alt 15 diktsamlinger:

Under plogen (1910) var den første, inspirert av Garborg, Sivle og Hovden.
Dagkvæde (1911)
Dragspel (1912)
Lilja i dalen (1920).
Efterslaat - glemte sange (1924).
Sang fra skogen (1931).
Østaglett (1932).
Jordmål (1937), hvor han la om til å skrive på romeriksdialekt, regnes som hans beste. Her finnes blant annet diktene Myra hime og Skytilen hennes mor.
Alter og fane (1938).
Villmarka synger (1942).
Storskau i atterskin (1943), gjendiktning av klassisk poesi
Attglømte vers (1945)
I blåveisskog med Ingvild. Sang om kjærlighet (1950).

Skytilen går (1966), en samling av hans beste diktI 1909 var han redaktør for lokalavisa Viken på Lillestrøm. I 1910 er han oppført som redaktør for ungdomsbladet Speideren. Redaktørgjerningen fortsatte med målbladet Bonden på Gjøvik i 1912, og i 1913 ble han redaktør for den nyopprettede Akershus Social-Demokrat i Lillestrøm. I løpet av sine tre år som redaktør der han avisa til den ledende på Nedre Romerike ved at han skrev masse lokalt nyhetsstoff og kommenterte daglige hendelser.


=== Politiker ===
Etter Arbeiderpartiets valgseier ble han i 1914 valgt til ordfører i Fet. Med sine 27 år var han da landets yngste ordfører. Han satt i stillingen til kommunedelingen i 1929. Rælingen ble da skilt ut som egen kommune, og Dørumsgard fortsatte som ordfører der til 1931.
Ved splittelsen av Det norske Arbeiderparti i 1921 ble han stående i flertallsretningen, men kom straks etter inn i en nominasjonsstrid. Han ville holde partiet mest mulig samlet og argumenterte, til dels grovt og personrettet, mot en stortingsnominasjon hvor en erklært kommunist fikk andreplassen på lista i stedet for ham selv, som nominasjonskomiteen hadde foreslått. Resultatet var at han ble ekskludert fra Arbeiderpartiet og havnet blant utbryterne i Norges Socialdemokratiske Arbeiderparti (NSA). Han etablerte sin egen avis, Lillestrømposten, som konkurrent til Akershus Arbeiderblad. Ved partisammenslåingen i 1927 kom han tilbake i Arbeiderpartiet, men uten tillit blant partifeller. Da han i 1931 la ned avisa si, samlet hans politiske motstandere seg mot ham og fikk ham kastet som ordførerkandidat. Han opprettet da sitt eget opposisjonsparti og forsøkte å gjøre dette til et nytt NSA, men dette var fullstendig mislykket. Han ble imidlertid stadig gjenvalgt til Rælingen kommunestyre, og fra 1914 til sin død var han visstnok bare fraværende ved to kommunestyremøter.


=== Lokalhistoriker ===
Han var redaktør for bygdeboka Rælingen, utgitt i 1955. Boka fikk mange lovord fordi den inneholdt et rikt tilfang av sagn, ordtak og folkeminner. På den måten trakk han de muntlige kildene fram i lokalhistorieskrivingen på et vis ingen før hadde gjort.
Dørumsgard var også leder for Romerike historielag 1959-1967 og en viktig pådriver for opprettelse av historielag og bygdetun på Romerike.


=== Æresbevisninger ===
I Rælingen er reist en bauta med hans relieff i krysset Øvre Rælingsveg/Asbjørn Dørumgards veg.


== Referanser ==


== Litteratur ==
Johnsbråten, Magnus: "Hjembygda i Asbjørn Dørumsgards dikting" i A. Dørumsgard (red.): Rælingen, en bygdebok, 1955
Johnsbråten, Løhren og Tveter (1957). «Festskrift til Asbjørn Dørumsgard på 70-årsdagen». Romerike historielag m.fl. Besøkt 1. desember 2015. 
Ravnøy, Jostein: Akershus Arbeiderparti 80 år, 1982
Thingsrud, Leif: "Splittelsen i Det Norske Arbeiderparti på Nedre Romerike i mellomkrigstiden" i Arbeiderbevegelsens Historielag i Akershus Årbok 1988
Thingsrud, Leif: "Politikeren Asbjørn Dørumsgard - en splittende samlingsfigur" i Halfdan Karlsen (red.): Rælingen Arbeiderparti 1910-2010, 2010